A földtani alapszelvények hazánk földtörténeti múltjának egy adott időtartamára jellemző földtani folyamatokat reprezentálnak; az ezek eredményeként létrejött kőzettestek, felszínformák alapos tudományos feldolgozottsággal rendelkező típus- előfordulásai. Egy adott földtani képződmény, de különösen egy földtani alapszelvény által hordozott információk a képződmény károsodásával, esetleges pusztulásával helyreállíthatatlanul elvesznek úgy a további tudományos kutatás, megismerés, az oktatás és az ismeretterjesztés, mint a természetvédelmi célú bemutatás számára.

A természetvédelmi szempontból jelentős földtani alapszelvények és földtani képződmények természeti emlékként történő védetté nyilvánítása nagyban elősegíti megőrzésüket, fenntartásukat.

Az újonnan védetté nyilvánított 25, valamint a már eddig is kiemelt természetvédelmi oltalom alatt álló összesen 41 földtani alapszelvényre és földtani képződményre vonatkozó természetvédelmi kezelési terv kihirdetésével az érintettek és a döntéshozók számára áttekinthetőbbé, kiszámíthatóbbá válik ezen területek természetvédelmi kezelése. A természetvédelmi célú előírások jogszabályban történő kihirdetése nagyban hozzájárul a védett természeti területek hatékony megőrzéséhez, fenntartásához.

Egyes hazai földtani alapszelvények és képződmények jelentős nemzetközi érdeklődésre is számot tarthatnak, így például a bakonyi dinoszaurusz-lelőhelyek, az ipolytarnóci és a mecseki lábnyomos homokkő-előfordulások. Más helyszíneken az ökoturisztikai vagy a környezeti nevelési, oktatási célú hasznosítás keretében történő természetvédelmi bemutatás során a helyben látható képződmények keletkezésének idejére jellemző, sok esetben a maitól gyökeresen eltérő (trópusi szárazföldi, sekély- vagy mélytengeri, jégkorszaki stb.) őskörnyezeti, ős-élőhelyi adottságok szemléletes ismertetésére adódik lehetőség.

Mindennek fontos szerepe van hazánk változatos földtörténeti múltjának, földtudományi természeti értékeinek minél szélesebb körben történő, élményszerű megismertetésében, a természetvédelmi szemlélet erősítésében is.